**HUSLE**

Mária Štefánková

Mám ja husle.

Neposlušné husličky.

Ani za svet

nechcú mi hrať husličky.

Zahrali už:

prasiatko, čo v chlieve hladné kvíka,

vŕzgajúce kolo od fúrika,

v špajzi zavretého kocúrika,

starú bránu, ktorú prievan myká,

a cvrčka, čo cvrčká niekde z kríka.

A pesnička? Ani jedna jediná.

Vatu v ušiach nosí celá rodina.

Chudák tato, ošedivie dočista,

kým vyrastie zo mňa slávny huslista.